
    Első fejezet

    Naomi Grant tudta, hogy minden valamirevaló szuperhős titokban tartja az identitását. Az alteregója képviseli az emberségét és köti össze a „való világgal”, általában azért, mert szerény – Bruce Wayne ide vagy oda.

    Naomi ezt meg tudta érteni, habár a születési neve már jócskán beporosodott a mellőzéstől. Hannah Sturm, gondtalan mosolyával és bizakodó tekintetével, több mint egy évtizede nem lépett a nyilvánosság elé. De miért is tette volna? Az emberek Naomi Grantet akarták.

    Őt hívták a zenészek a lemezbemutatóikra. Őt követték a lesifotósok a gyógyszertárig. Ő volt az a csillogó szexszimbólum, akit minden techmogul le akart fektetni, hogy általa hírhedtté válhassanak.

    Naomi Grant persze nem volt szuperhős.

    Pornósztár volt. Pontosabban, valaha pornósztár volt, most pedig egy inkluzív szexuális felvilágosító startup társ-vezérigazgatója. Ember legyen a talpán, aki mindezt rá tudja írni egy névjegykártyára.

    Szuperereje, legalábbis, ami ebből piacképes volt, határozottan a hálószobára korlátozódott.

    Valaha ünnepelt képességeinek azonban nem sok hasznát vette itt, a Los Angeles-i Kongresszusi Központban, egy nemzeti tanári kongresszuson, a sok ingerült, lebecsült és alulfizetett résztvevő között, akik egyszerű cipőt viseltek.

    Amikor ma reggel az üres névtáblája fölé hajolt a regisztrációs pultnál, rátört az a különös késztetés, hogy Hannah-t írjon rá. Olyan erős volt ez a vágy, hogy meg kellett állítania a kezét, nehogy engedjen a régóta szunnyadó ösztönnek, és felidézze azt az aláírást, ami már nem az övé volt. Pedig jólesett volna anonimitásba burkolódzni néhány órára. Hannah elvegyült volna a tömegben, míg vele éles ellentétben Naomi úgy született – pontosabban úgy alkották –, hogy kiemelkedjen a tömegből.

    A harmincadik születésnapja óta – ami tavaly észrevétlenül tört rá, majd ahogy jött, elmúlt – feltűnően sok időt töltött az identitása határainak vizsgálatával. Nagy gondot fordított arra, hogy senki se vegye észre, hogy a határ Naomi Grant és Hannah Sturm között egyre jobban halványodott és vékonyodott. Voltak napok, amikor a múltja felé sodró áramlat olyan erővel ragadta magával, hogy kis híján térdre kényszerítette.

    Az sem segített a helyzetén, hogy a legjobb barátai és üzlettársai, azok az emberek, akikkel a legtöbb idejét töltötte, majdhogynem hétköznapi embereknek számítottak. Jegyben jártak. Saját házuk volt.

    Igaz, Clara és Josh szexuális étvágya felülmúlta az átlagot, de még ez sem tartotta vissza őket attól, hogy cukiskodó karácsonyi üdvözlőlapokat küldjenek neki. Még márciusban is ott lógott a hűtőjén. Sőt, tegnap azon kapta magát, hogy mosolyogva nézi, amikor ki akarta venni a tejszínt a kávéjához. Borzalom!

    Hannah-nak több esze lett volna, mint megjelenni egy egész napos tanári konferencián vegán bőrnadrágban és olyan melltartóban, amiben úgy festett a melle, mint egy hálaadási pulykának. De legalább nem Naomi volt az egyetlen ebben az előadóteremben, aki kényelmetlenül érezte magát. A pulpituson álló szerencsétlen műhelyvezető úgy izzadt, mint a ló.

    – Mindannyiuknak köszönöm, hogy ma eljöttek ide.

    Amikor túl közel hajolt a mikrofonhoz, éles statikus zaj hasított a terem viszonylagos csendjébe.

    Naomi felszisszent.

    – Kezdjük a mai inkluzív közösségszervezési műhelymunkát egy rövid bemutatkozással. Kíváncsi vagyok, hol és mit tanítanak, hogy a kollektív igényeikhez igazíthassam az anyagot. Álljunk fel mindannyian, rendben?

    A résztvevők lassan, kelletlenül álltak fel, ami a kollektív vonakodásról árulkodott. Múlt hónapban Naomi jó ötletnek tartotta ezt a konferenciát az „oktatás jövőjéről”, amikor ismét elutasították egy helyi közösségi főiskolán meghirdetett adjunktusi állásra beadott pályázatát. Arra gondolt, hogy a program széles körű vonzereje lehetőséget nyújthat számára, hogy kapcsolatokat építsen a tágabb oktatási körökben, egyúttal elsajátítsa az új technikákat az általa üzemeltetett előfizetéses webplatformhoz, a Shamelesshez. Kicsit túlzás volt azt képzelni, hogy ha feltünteti az önéletrajzában, hogy részt vett ezen a konferencián, azzal sikerül meggyőznie a felsőoktatási intézményeket, hogy komolyan vegyék a szexualitás és párkapcsolati dinamikák elemzésében elért eredményeit, de jelenleg nem volt jobb ötlete.

    A balján ülő, ötvenes éveit taposó férfi a középkori irodalom professzoraként mutatkozott be, és Green Bayből jött. Naomi nem ilyen társasághoz volt szokva. Volt egy olyan megérzése, hogy a kollégák nem fogják ugyanolyan lelkesedéssel fogadni a saját szakterületén megszerzett szakértelmét, mint a kevésbé megosztó tanszékek képviselőit. Felkészült a gúnyos pillantásokra és rötyögésekre, mégis túlzásnak érezte, hogy a máskor laza testtartása most megváltozott. Hiszen volt már dolga ennél rosszabb közönséggel is.

    Régen, amikor pincérnőként dolgozott, egyszer egy egész csapatnyi részeg egyetemista fiút slagozott le a Venice Beach-i sétányon.

    Sorról sorra haladtak a műhely résztvevőin, senki sem húzta az időt. Humán tantárgyak. Kommunikáció. Molekuláris biológia. Naomi a fogához nyomta a nyelvét, ez a régi szokás még azokból az időkből maradt meg, amikor piercinget viselt, és a rozsdamentes acél és a csont találkozásának hangja sikeresen elrettentette az idegeneket.

    Szeretett úgy tenni, mintha unalmasnak találná az átlagembereket a tévésorozataikkal, jelzáloghitel-törlesztéseikkel és a szexualitásukból fakadó szégyenükkel. De az igazság az volt, hogy Naomi mindenkinél jobban tudta, milyen gyorsan válhatnak ellenségessé, különösen egy ekkora csoportban. Félresöpörte a haját izzadt nyakáról, és elfojtotta a menekülési ösztönt, mielőtt teljesen elhatalmasodott volna rajta.

    Sok pénzt fizetett azért, hogy itt lehessen, és ugyanolyan joga volt itt lenni ebben a szaunává vált előadóteremben, mint bárki másnak.

    Amióta tavaly befejezte a mesterképzést a szociálpszichológia szakon, hiányzott neki az osztályterem. Nemcsak maga a tér, hanem a benne kavargó energia is. Az eszmecserék. Imádta tesztelni a hipotéziseit, ami nem is csoda, ha figyelembe vesszük, hogy egész felnőtt életét arra az elvre alapozta, hogy bebizonyítsa mások tévedéseit.

    Végül minden kíváncsi fej felé fordult a teremben. Naominak elszorult a torka. Már bánta, hogy nem vett egy üdítőt, mielőtt bejött ide. Valami hideget, ami elég szénsavas ahhoz, hogy a buborékok csípjék az orrát. Tudta, hogy az üdítő a táplálkozási tanácsadók mumusa, de részben ezért is szerette annyira azon ritka alkalmakkor, amikor engedett a csábításnak. Olyan hatással volt rá, mint amikor cigarettázás közben egy pillanatra úgy érezte, mintha egy film noirban szerepelne, mielőtt eszébe jutott, hogy minden egyes slukkal éveket veszít az életéből. Volt valami abban, hogy a saját pusztulását siettette, még ha csak egy kicsit is – egy aprócska korttyal –, ami felajzotta a sötét oldalát.

    – Üdv mindenkinek!

    Naomi előadóhangja akaratlanul tört elő, rekedten és csábítóan. Megrázta a fejét. Ezek az emberek aligha értékelnék a Jessica Rabbit-imitációját.

    – Naomi Grant vagyok, szexuális felvilágosító.

    Néhány résztvevő rögtön berzenkedni kezdett a „szexuális” szó hallatán. Az egyik nő szeme elkerekedett. Milyen kiszámíthatóan maradi!

    Elöntötte az ismerős öröm, hogy sikerült felháborítania őket, és kihívóan kitolta a csípőjét.

    – Egy Shameless nevű weboldalt üzemeltetek, amelynek célja az egészséges és kielégítő érzelmi és testi intimitás népszerűsítése oktatóvideók, ismeretterjesztő és interaktív oktatóanyagok formájában.

    Mr. Green Bay olyan erősen köhögött, hogy kidülledtek az erek a homlokán.

    – Online platformunk oktatást és szórakozást nyújtó tartalmakat kínál, és a havi előfizetőink száma világszerte körülbelül ötmillió.

    Annyi bátorsággal adta elő a begyakorolt értékesítési szöveget, amennyivel csak tudta, a sok-sok összevont szemöldök ellenére.

    – Abban bízom, hogy kiterjeszthetem az online oktatóteret a személyes tanulási környezetre.

    A műhelyvezető bólogatott, nagyon igyekezett leplezni a zavarát.

    – És sikerrel járt ebben a törekvésben?

    Naomi bánatos mosollyal nézett rá.

    – Nem – kezdte, és elolvasta a névtábláját –, Howard.

    Szegény fiú, ma reggel, amikor felébredt, még nem is sejthette, hogy véletlenül belegázol Naomi megsebzett lelkébe.

    – Felvettem a kapcsolatot néhány főiskolával és közösségi szervezővel, sőt néhány állás esetében eljutottam a meghallgatások utolsó körébe, de végül mindig kiderült, hogy egyesek – vetett szúrós pillantást a teremre – nem szívesen alkalmaznának elismert szexmunkást a karukon.

    Halk zúgolódás támadt a teremben, amint kiejtette ezeket a szavakat. Mindenki más csak a nevét és a tantárgyát mondta el, Naomi azonban nem volt elragadtatva a szkepticizmustól és zavartól, amit a bemutatkozása váltott ki a hallgatóságból. Az a nevetséges késztetés, hogy megértesse ezekkel az idegenekkel a tapasztalatait, arra késztette, hogy folytassa, jóllehet, tudta, hogy mint eddig mindenki más, ők is élből elutasítják a képesítéseit.

    – Nézzék, szerintem mindannyian egyetértünk abban, hogy az akadémiai életben elburjánzott a fontoskodás és a kiváltságokhoz való ragaszkodás. Ami baromság.

    – Ööö…

    Az egyik férfi felemelte a kezét, hogy közbeszóljon, Naomi azonban nem vett róla tudomást.

    – Felsőfokú diplomát szereztem a Kaliforniai Állami Egyetemen. A weboldalam évente több mint egymilliárd adatot gyűjt a párkapcsolati dinamikáról és a szexről, és egyedülálló élettapasztalatom van az intimitás kezelésében, nemcsak felnőtt előadóként, hanem közszereplőként is. Azt gondolhatnánk, hogy mindez egyedülállóan alkalmassá tesz arra, hogy megtanítsam másoknak, hogyan építsenek ki intim kapcsolatokat, ám úgy tűnik – mondta, és széttárta a karját –, tévednénk.

    Mostanra annyi elutasítást kapott, hogy valódi próbatételként tekintett arra, hogy megszerezze egy merev intézmény elismerését. Egy neves munkaadó tekintélyére vágyott. Különben is, a semmiből építette fel a Shamelesst, és bár a startup vállalkozás kifizetődő volt, rendkívül kimerítőnek találta.

    – Nem gondolja, Howard, hogy a világ jobb hely lenne, ha inkább ösztönöznénk az olyan párbeszédet, amely által az emberek bátran, feszengés nélkül kiállhatnának önmagukért a kapcsolataikban?

    – Hát, gondolom… – Howard arca egyre sötétebb vörösre színeződött.

    – Elgondolkodott már azon, hogy vajon miért félnek az emberek annyira a szextől?

    Naomi, hogy elfojtsa az egyre növekvő csalódottságát, játékosan rákacsintott egy nőre, aki kendőzetlen rémülettel bámult rá. Hiába a jól megírt beszéd, végül mindig olyan falba ütközött, amit nem tudott megkerülni, bárhogy próbálta.

    – Nos, én igen. Állandóan. Van néhány elméletem. És ezek talán tényleges segítséget nyújthatnak az embereknek. De senki sem akarja hallani őket.

    A büszkeségén túl Naomi úgy vélte, hogy a szexuális felvilágosításnak és a párkapcsolati diskurzusnak igenis megvan a maga helye a hozzáférhető, főrárambeli oktatásban. A tapasztalatai és elméletei akkor érnék el a legnagyobb hatást, ha minél szélesebb közönséghez jutnának el. Bármennyire szerette a társadalom lázadóit, nem gondolta, hogy az egészséges intimitás megalapozásához szükséges ismeretek csak nekik szólnának.

    – És nem mintha ezt nem tudtam volna már jó előre – folytatta színpadias sóhajjal. – De azt hiszem, és ezt nevezhetjük ifjúkori naivitásnak, szóval azt hittem, hogy mire visszavonulok a szexmunkából, egy kicsit nyitottabb lesz a világ. Csakhogy tévedtem. És tudják, miért?

    Vádlón rámutatott a megrökönyödött közönségre.

    – Azért, mert ha bárki hagyta volna, hogy tanítsak, akkor kénytelen lett volna elismerni a mérgező környezetet és a mérgező emberek létét, akikhez továbbra is ragaszkodnak. És az bizony roppant kényelmetlen lenne, nem igaz? Mondhatnánk, kurva kényelmetlen lenne.

    – Miss Grant – próbált közbeszólni Howard. – Esetleg folytathatnánk a következő…

    – Maga soha nem húzza fel magát ezen, Howard? – Naomi odalépett hozzá, és megragadta a pulpitust. – Az adatok kiábrándítók. Egy randijárványnak nézünk elébe, az orgazmus hiányáról nem is beszélve. Minél előbb elismerjük, hogy a digitális korszak megváltoztatta a kapcsolatainkat, annál nagyobb eséllyel akadályozhatjuk meg, hogy egész nemzedékek haljanak meg kielégületlenül és magányosan.

    – Nos, akkor. – A műhelyvezető a gallérját rángatta, és felemelte a hangját azért, hogy magára vonja a hallgatóság figyelmét. – Van még valaki, aki szeretne beszállni a vitába?

    Naomi felsóhajtott és visszatért a körbe, közben hagyta, hogy leperegjen róla a teremben felgyülemlett feszültség. A szégyenérzete már úgyis rég bemondta az unalmasat. Úgy építette fel a pályáját, hogy kilógott a sorból, és biztonsági hálót kreált magának a kitaszított létből. A többi bemutatkozást könnyű volt kiszűrnie. Legalábbis, amíg el nem jutottak egy férfihoz, aki túl jóképű volt ahhoz, hogy tanár legyen.

    Olyan volt, mint egy Calvin Klein-modell, amit Naomi onnan tudhatott, hogy több Calvin Klein-modellel feküdt már le, mint meg tudta volna számolni. A szakállas áll nevetséges árnyékot vetett. Akár egy nyári vihart is át lehetett volna vészelni alatta.

    – Helló! Az én nevem Ethan Cohen – kezdte a modell –, és valaha középiskolai fizikatanár voltam.

    Naominak ezernyi kérdése támadt arról, hogy mi történt a „valaha” után. Statisztaként szerepelt? Azok az arccsontok legalább százezer követőt érdemeltek volna az Instagramon. Végigsiklott a tekintete Ethan arcvonásain, miközben az tovább beszélt. Most, hogy jobban megnézte, túl alacsony és karcsú volt ahhoz, hogy modell legyen. Tűsarkúban Naomi lett volna a magasabb. A finom arcvonások azonban elvonták a figyelmét. És a tartása. Elég szélesre terpesztette a lábát ahhoz, hogy… a fenébe is! Ebben a khaki nadrágban képtelenség volt megállapítani.

    Naomi mégis elmosolyodott, miután bemérte a célpontot. Ez a férfi garantáltan el fogja terelni a figyelmét a munkahelyi gondjairól.

    Már régóta nem akarta rávetni magát senkire sem úgy, mint erre a pasira. Naomi imádta a munkáját, de egy startup vezetése azt jelentette, hogy szinte mindig heti nyolcvan órát kellett dolgoznia. A stressz és a kimerültség keveréke pedig katasztrofális hatással volt a libidójára. Milyen ironikus, hogy a kielégítő szex volt az élete munkája, az elmúlt néhány hónap mégis határozottan szexmentes volt. Naomi elmosolyodott. Hacsak nem számolta az egyéni oktatásait. Azok még mindig elsőrangúak voltak.

    Milyen fehérneműt vett is fel ma reggel? Az biztos, hogy ha tudta volna, milyen ínycsiklandó lehetőséggel fogja kecsegtetni ez a mai nap, akkor valami szexit választott volna.

    A bemutatkozás véget ért, és Howard egy kézmozdulattal visszaengedte őket a helyükre. Ahogy a papíron táncoló tollak ismerős surrogása elálmosította, Naomi számba vette a megközelítési taktikáit. Többnyire, ha ágyba akart csábítani valakit, csak lehúzta a felsőjét, hogy időt spóroljon. Ám elég volt egy gyors pillantást vetnie a teremre, hogy tudja, ilyen közegben ez nem fog beválni. Nos… akkor marad az improvizáció.

    Ám mint kiderült, végül erre sem volt szükség. Alighogy bepakolta a holmiját a táskájába, a khaki nadrágos férfi megállt az asztala mellett.

    – Bocsáss meg! Elnézést a zavarásért, de lenne egy ajánlatom számodra.

    Naomi tekintete lassan felkúszott a férfin. A bőröve fölött makulátlan, vasalt, fehér inget viselt, amelynek gallérja nem volt eléggé nyitva ahhoz, hogy kivillanjon alóla a szakáll alapján várt mellszőrzet. Naomi tekintete ismét megakadt a férfi állán. Közelről még szebb volt. Alig várta, hogy a combja közt érezze annak a szakállnak az érintését.

    – Csak rrrajta – felelte Naomi, dorombolva ejtve az r betűt. – Ne fogd vissza magad!

    Amikor Ethan elmosolyodott, az egész arca felragyogott tőle. A fenébe, ez a pasi bajt jelentett! Szerencse, hogy Naomi az új nevén jelent meg. Hannah Sturmnak itt esélye sem lett volna.

    Hannah például, hogy magára vonja a figyelmet, felkapott, majd elejtett volna egy tollat, hogy a férfinak ne legyen más választása, mint lehajolni a lábához – Naomi azonban tudta, hogy az ilyen trükkök kezdőknek valók. A csábítás titka inkább az, hogy a másik fél azt higgye, ő döntött úgy, hogy beléd bolondul.

    – Említetted, hogy nehezen találsz olyan intézményt, ahová felvennének oktatónak. – Hát, legalább egy ember odafigyelt a feldúlt kifakadására. Naomi bólintott. – Még mindig érdekel egy előadói pozíció?

    A férfi megfelelő mértékű aggodalommal a hangjában tette fel a kérdést. Naomi nagyra értékelte ezt a gesztust. A harmincas éveiben újra tisztelni kezdte a határozott embereket.

    – Igen.

    Naomi megállította a kezét, amely egészen mostanáig érzékien simította végig a kulcscsontját, egyfajta jelzésként.

    – Ebben az esetben szeretnék tenni egy ajánlatot, ami talán érdekelhet.

    Ez a beszéd! Szerencsére Naomi meg tudta bocsátani neki a lassú kezdést.

    – Csak egyet? – kérdezte mosolyogva.

    A férfi csak pislogott a hangnemváltáson, de nem adta más jelét annak, hogy olyan lehetőséget kapott, amiért mások ölni tudnának. Ez a pasi vagy nem értette a célzást, vagy annyira komolyan beszélt, hogy egyszerűen lepergett róla.

    – Lenne kedved szemináriumot tartani a modern intimitásról a zsinagógám tagjainak?

    Ezt… ezt mondta… vajon Naomi tényleg olyan régóta böjtölt már, hogy meg sem tudta különböztetni a flörtölést ettől a… ettől? Most már mástól volt libabőrös a karja. Hosszú ideje nem gondolt zsinagógákra.

    Amikor válaszolt, a gondosan felépített falai ismét a helyükön voltak.

    – Nem tudom elképzelni, hogy egy vallási szervezet szívesebben látna, mint a világi felsőoktatás, de azért köszönöm.

    Azzal elindult kifelé az előadóteremből, nyomában a férfival.

    – Biztosíthatlak, hogy mi nagyon szívesen látnánk a Beth Elohimban.

    – Miből gondolod? – kérdezte, de meg sem fordult.

    Ethan megelőzte, zsebre tette a kezét, és felvillantott egy erőtlen mosolyt.

    – Nos, először is onnan, hogy én vagyok ott a rabbi.

    – Már elnézést – mondta Naomi, és leesett állal megtorpant. – De mit mondtál, mi vagy te?

    – Rabbi – ismételte, és oldalra billentette a fejét, mint aki nem tudja eldönteni, hogy Naomi a szó jelentését nem érti, vagy csak azt, hogy saját magára alkalmazta. – A zsinagóga vallási vezetője.

    Naomi azonban félresöpörte ezt a felesleges magyarázatot.

    – Nem vagy te ehhez túl…

    – Fiatal? – kérdezte Ethan, és lehajtotta a fejét, mintha gyakran szembesülne ilyen reakcióval.

    – Dögös.

    A férfi felnevetett, először kicsit feszengve, majd egyre nyugodtabban.

    – Nincs előírva, hogy milyen mértékű vonzerejük lehet a vallási vezetőknek. Legalábbis a reformjudaizmusban.

    Hát, legalább meg sem próbálta letagadni.

    – Hihetetlen.

    Pedig mennyi ötlete lett volna a rabbi elcsábítására!

    – Akkor ez egy nem?

    Naomi összeszorította az ajkát, rámosolygott, majd továbbindult. Megnézte a kezében tartott programfüzetet.

    – Ez bizony egy nem, barátocskám.

    – Megkérdezhetem, hogy miért nem akarod legalább megfontolni? – kérdezte Ethan, és futnia kellett, hogy utolérje a hosszú lábú nőt. – Azt mondják, nagyon meggyőző tudok lenni.

    Naomi felhorkant. Ezt el is tudta hinni.

    – Meglep, hogy egyáltalán meg kell kérdezned.

    – Talán ateista vagy? Igaz, hogy a tanfolyamot a zsinagóga szervezésében tartanánk, de oktatóként senki sem várná el tőled, hogy gyakorold is a vallást.

    Ethanből ömlött a szó, ahogy igyekezett megnyugtatni a nőt.

    – Számos egyéb világi programot is szervezünk. Van például egy kötőkörünk, és vízi aerobikot is tartunk a Zsidó Közösségi Központban.

    Naomi szeme összeszűkült, és hirtelen megtorpant. Messziről kiszagolta a svindlit.

    – Nem akarom, hogy valamiféle reklámfogásra használják fel a nevemet.

    Ha a neve valaha is a címlapokra kerül, csak ő dönthet arról, hogy mit írnak majd róla.

    Ethan is megállt, így elállták mások útját a zsúfolt folyosón.

    – Persze hogy nem! Soha nem vetemednék arra, hogy…

    – És engem megmenteni sem kell.

    Naomit nem érdekelte az „imázsa helyreállítása”. Nem akarta, hogy az életét holmi motivációs térítővideókban azelőttként ábrázolják. A legkevésbé sem volt szüksége arra, hogy megmentsék.

    – Naomi… ööö… Ms. Grant… Hidd el, te tennél nekem szívességet. Ha valakit itt meg kell menteni, az én vagyok. Én és az omladozó zsinagógám. Tényleg, olyan alacsony a lélekszámunk, hogy az első tíz padsort is alig tudjuk megtölteni.

    – Nos, márpedig nekem elhiheted, hogy nem én vagyok a válasz az imáidra – jelentette ki, mert a férfi nyilvánvalóan nem fogta fel, hogy ki ő és mivel is foglalkozik valójában. – Keress csak rám, akkor majd megérted, mire gondolok.

    Naomi semmit sem bánt meg a múltjából, de nem is volt naiv, tudta, milyen következmények kísértik.

    – Minden tisztelettel, pontosan tudom, ki vagy te – kontrázott Ethan, és becsületére váljon, hogy nem vigyorgott kajánul. – A húgom már régen előfizetett a platformodra. – A férfi lesütötte a szemét, de csak egy pillanatra. – Lelkes rajongója mindannak a munkának, amit a befogadó online közösség felépítéséért végzel. Valójában annyira odavan érted, hogy elküldte nekem azt a cikket, ami a Forbesban jelent meg rólad.

    Ekkor végre elvörösödött, és élénk rózsaszín pír terült szét az arcán.

    – Ha jól emlékszem, úgy neveztek benne, hogy „Alfred Kinsey tűsarkúban”.

    Naomi elfintorodott.

    – Biztos nem sértésnek szánták.

    – Szerintem lenyűgöző vagy – folytatta kellemesen mély hangján a férfi.

    – Te nyilván nem vagy Shameless-előfizető, ugye?

    A reformzsidóság viszonylag laza lehet, de azért nem ennyire. Legalábbis, amennyire Naomi tudta.

    – Nem. Mármint, még nem. De ha ez fontos neked, akkor szívesen utánanézek a dolognak.

    Naomi szíve nagyot dobbant, és újra emlékeztetnie kellett magát, hogy ő persona non grata. Már rég nem kapott olyan ajánlatot, ami nem pusztán testi természetű volt.

    – Ms. Grant… – A folyosó végén Ethan kinyitotta neki az ajtót. – Azért ajánlok neked tanítási lehetőséget, mert hiszek a pedagógiai képességeidben. Próbálom újjáépíteni a saját közösségemet. Vonzóbbá tenni a fiatalok számára. Meg akarom mutatni nekik, hogy a judaizmus és az életmódjuk nem állnak szemben egymással, sőt kiegészítik egymást. Ha nem tudom relevánssá tenni számukra a judaizmust, ha a vallásgyakorlásba nem fér bele a modern intimitás, akkor a gyülekezetem megmaradt tagjai meg fognak válni tőlem, mielőtt még megmutathatnám nekik, mire vagyok képes.

    Naomit meglepte, hogy a konferencia résztvevőivel teli folyosón senki sem állt meg, hogy megtapsolja ezt a kis beszédet. Ki kellett jutnia onnan, mielőtt valami meggondolatlanságot követ el.

    – Neked nem én kellek. Örülök, hogy megismerhettelek. – Fogjuk rá. – Sok sikert a zsinagóga megmentéséhez!

    – Várj! Csak még egy pillanatra. Ígérem, utána nem zavarlak többet.

    A férfinak fogalma sem volt, mennyire zavarta Naomit.

    – De van esetleg esély arra, hogy ajánlj valaki mást a cégedtől, aki fontolóra venné ezt a lehetőséget?

    Naomi lelassította lépteit.

    – Nős vagy?

    A kérdés úgy csapódott közéjük, mint egy zongora.

    – Ööö… nem.

    – Jegyben jársz vagy van más jellegű romantikus kapcsolatod?

    – Nem, nincs.

    A biztonság kedvéért még a fejét is megrázta.

    – Akkor semmit sem tudok felkínálni neked.

    – Kol hat’chalot kashot – jegyezte meg Ethan halkan.

    – Hogy mondtad, kérlek?

    – Ne haragudj – felelte a férfi, és rámosolygott. – Régi héber közmondás. Azt jelenti, minden kezdet nehéz. Be kell vallanom, időközben elvesztettem a fonalat. Még mindig nem fogadtad el az állásajánlatomat?

    – A bát micvám óta be sem tettem a lábam a zsinagógába – mondta Naomi, ami nem éppen a kérdésére volt válasz, de ahogy Ethan közelebb hajolt, és Naomi orrát megcsapta a fűszeres arcszesz illata, hirtelen elfelejtette, hová is igyekezett az imént.

    – Ó!

    Ethannek elakadt a lélegzete és kitágult a pupillája.

    – Te is zsidó vagy.

    – Nem mondanám.

    Néhány perccel ezelőtt még úgy képzelte, hogy egészen más irányba fog tartani ez a beszélgetés.

    – Hogyne. Jól van. Elnézést. Nem akarlak tovább feltartani. Ha meggondolnád magad, a pasadenai Beth Elohimban szinte mindennap megtalálsz.

    Átnyújtott neki egy névjegykártyát.

    Naomi kinyitotta egy másik terem ajtaját, de még nem lépett be. Ehelyett kinyújtotta a karját, hogy megállítsa a férfit.

    – Biztos, hogy rabbi vagy?

    A férfi még egyszer utoljára rámosolygott, nyilván megkönnyebbült, amiért erre a kérdésre tudta a választ.

    – Egészen biztos.

    – Ilyen az én szerencsém… – sóhajtott fel Naomi halkan,és összegyűrte a névjegykártyát a kezében, ahogy örökre kilépett a férfi életéből.

    


Második fejezet

    Valamiféle csoda folytán a status quo ellen lázadozó Naomi Grant egy nyolcórás irodai állásban landolt egy sarokirodában. Két évvel később a Shameless, amely egy lázadó ötletként indult a szexuális felvilágosítás forradalmasítására és demokratizálására, már elegendő előfizetőt szerzett ahhoz, hogy hivatalos központot nyithasson West Hollywoodban, a burbanki stúdiója mellett. Annak ellenére, hogy Naomi mindenáron igyekezett ellenállni a rutinnak, most már minden munkanapon meghatározott helyen lehetett megtalálni.

    Ami pedig ennél is rosszabb volt, amikor a vállalati felelősségei eltolódtak a ruhái levetéséről a beszállítók szervezésére és a megbeszélések levezetése irányába, kénytelen volt lecserélni a szándékosan kihívó ruhatárának nagy részét az igazgatósági ülésekhez jobban illő irodai öltözékekre. Naomit csak az vigasztalta, hogy a legtöbb új blézer vállát tüskék díszítették. Vele aztán senki sem fog bizalmaskodni.

    Néhány nappal a konferencia után Naomi alapítótársa és legjobb barátnője, Clara egy illatozó kenyérrel lépett be az irodájába.

    – Banánkenyér – tájékoztatta Naomit, mintha egy különösen harapós kedvű buldogot próbálna rávenni arra, hogy lenyelje az orvosságát. – A kedvenced.

    – Ajjaj…

    Amikor Naomi jóváhagyta az irodaszint felosztását, nem véletlenül helyezte Clara irodáját a túlsó végébe.

    Arra gondolt, hogy ha egy késsel ki tudná vágni a szívéből azt a szeretetet, amit Clara olyan nehezen vívott ki, erősen fontolóra venné.

    – Jaj, ugyan már! – sóhajtott fel csalódottan a barátnője. – Ne tégy úgy, mintha utálnád az ajándékokat. Történetesen volt néhány banánom otthon.

    Clara lehajolt a bárszekrényhez, amit Naomi azért szerzett be, hogy emlékeztesse magát arra, valaha mennyire szeretett szórakozni, és kihúzott egy fiókot, amely olyan evőeszközöket és alátéteket rejtett, amiket Naomi sosem látott azelőtt.

    – Te evőeszközöket csempésztél be az irodámba, amikor nem figyeltem?

    Naomi soha nem tudta elképzelni magát egy tartós kapcsolatban. A magánszférájának ez a fajta megsértése már túlment minden határon.

    – Nyugi! – legyintett Clara, és eleresztette a füle mellett a barátnője méltatlankodását. – Annyi időt töltünk itt, sejtettem, hogy lesz alkalmunk együtt falatozni. A műanyag evőeszközök károsak a környezetre.

    Naomin kívül senki sem tudta, hogy Clara mennyire ravasz tudott lenni. Még a vőlegénye sem fogta fel teljesen, milyen mértékű tervezés és stratégia rejtőzik a nagy, ártatlan szempár mögött. Nem csoda, hogy olyan sikeresen tudtak együttműködni társelnökként. Mindketten tudták, hogyan kell rávenni az embereket, hogy azt tegyék, amit ők akarnak. A különbség csak az volt, hogy az emberek Naomitól várták, hogy cselszövéssel és csábítással érje el a céljait. Holott valójában csupán annyit kellett tennie, hogy elvonja a figyelmet Claráról, aki aztán a jó modorával és a ragályos lelkesedésével bárkit le tudott fegyverezni. Mint kiderült, a „kissé megszállott, egyszersmind udvarias és választékos” tulajdonságok valóban az előnyére váltak egy startup alapítójának.

    – Miért van olyan érzésem, hogy éppen arra készülsz, hogy kérj tőlem egy vesét?

    Naomi mindenesetre elfogadta a finomságot.

    Clara fojtott nevetése már nem sok jót ígért.

    – Ígérem, annyira azért nem vészes.

    A banánkenyér valósággal elolvadt Naomi szájában, ami még gyanakvóbbá tette. Clara vagy látványosan felülmúlta önmagát, vagy – és ez a valószínűbb – profi cukrásztól vette a süteményt, majd átrakta a saját műanyag dobozába.

    – Rendben, hadd halljam!

    Már kezdte nyomasztani a várható szívesség súlya.

    Clara behunyta a szemét, majd egyetlen lélegzetvétellel elhadarta:

    – Leszel a nyoszolyólányom?

    Naomi abbahagyta a rágást. Beleragadt az őrlőfogába egy diódarabka.

    Amióta Josh – a vőlegény – ősszel megkérte Clara kezét, Naomi tudta, hogy az esküvő elkerülhetetlen. Csak soha nem volt ideje belegondolni a következmények mértékébe. A Shameless rengeteg idejüket és energiájukat lefoglalta, Josh pedig teljesen el volt havazva egy új bírósági per szakértő tanújaként, amelyben a szexmunkások jogai mellett állt ki.

    Naominak mégis előre kellett volna látnia mindezt, és így is lett volna, ha valamilyen okból nem zökken ki ennyire a ritmusból az utóbbi időben.

    A hallgatása még jobban feltüzelte Clarát.

    – Tudom, milyen nagy kérés ez, és ha nem akarod elvállalni, akkor felhívhatom az unokatesómat. Csak éppen senki sem ismer engem úgy, mint te. Te pontosan tudod, milyen zavaros az életem, mégis megbízol bennem annyira, hogy közösen vezessük a céget. Te vagy a legrátermettebb személy, akit ismerek, és mindig pizzával vigasztalsz anyám telefonhívásai után. – Clara köhintett egyet. – Ráadásul te nyilvánvalóan már Josht is jól ismered.

    Naomi eltűnődött, vajon hány leendő nyoszolyólány feküdt le a vőlegénnyel, ráadásul kamerák előtt. Felsóhajtott.

    – És nem muszáj elegáns ruhát viselned – tette hozzá Clara, mintha ez lenne az egyetlen akadály. – Felvehetsz egy kezeslábast is, amiben úgy nézel ki, mintha mindenkit meg akarnál gyilkolni, hogy aztán a vérükkel rúzsozd ki a szád.

    Naomi sikertelenül próbálta elfojtani a mosolyát.

    – Már úgyis éppen új árnyalatot akartam választani magamnak.

    Humor ide vagy oda, az esküvő a családról, a pohárköszöntőkről és sortáncokról szólt. Tortáról és erőltetett mosolygásról a fotók kedvéért. Lánybúcsúról, próbavacsoráról. Ingyenbárról és olyan férfiakról, akik azt hiszik, ismerik őt, csak mert néhányszor kiverték maguknak a filmjeire. Naomi úgy érezte, hogy a kötelezettség hurokként szorul körülötte, készen arra, hogy magával rántsa.

    – Kérlek, csak mondd, hogy legalább megfontolod!

    Clara félresöpörte sötét haját a szeméből. Januárban – Naomi nyomatékos figyelmeztetései ellenére – frufrut vágatott magának, ami végre kezdett lenőni.

    Naomi összefonta a karját a mellén.

    – Nem kell megfontolnom.

    Clara elkeseredett, az arcáról lehervadt a mosoly.

    – Persze hogy leszek a nyoszolyólányod.

    Nem mintha ez kérdés lett volna.

    – Ezt komolyan mondod?

    Clara a gyöngysorát markolászta.

    – Nem, ez is csak egy a sok jó viccem közül – felelte Naomi szárazon.

    – Húúú! Köszönöm, köszönöm!

    Clara felpattant, és Naomi nyakába vetette magát.

    Naomi soha nem számított arra, hogy egyszer nyoszolyólány lesz. Rengeteg barátja és szeretője volt, mind a múltban, mind a jelenben, de a legtöbbjüket nem engedte elég közel magához. Mégis jólesett, hogy olyan sokat jelent valakinek, hogy meghívta: álljon mellette élete egyik legfontosabb napján.

    – Juhúúú! – bömbölte Clara a fülébe.

    – Jól van, jól van!

    Naominak nem is a felelősséggel, inkább a hagyománnyal volt baja. És a vendéglistával. Clara családját ismerve a Wheaton–Conners-esküvő nem holmi csendes kis szertartás lesz.

    Felnyögött magában. A szerelem valóban szörnyű gyengeség volt. Semmi más nem tette ennyire sebezhetővé az embereket. Azért ő sem volt szörnyeteg. A következmények ellenére nagyon is szerette az embereket. Csak megpróbálta minimalizálni a dolgot, mert szilárdan hitte, hogy nem kell túl közel állni valakihez ahhoz, hogy szeressük, elég csupán elkötelezettnek lenni.

    Ott voltak például a szülei. Rajongott értük. Tavaly elköltöztek Bostonból Arizonába, amikor nyugdíjba mentek, és most egy olyan egy idős közösségnek a tagjai, amely minden jel szerint egyben nudista csoport is volt.

    A jelek szerint a nyilvános meztelenkedés öröklődött a családjukban.

    Naomi nem tudta, hogy a közösség nem engedélyezte a mobiltelefonokat, vagy csak a lakóknak egyszerűen nem volt zsebük, amiben magukkal vihették volna őket, mindenesetre, a végeredmény az lett, hogy néhány havonta beszélt az anyjával és az apjával, és évente egyszer-kétszer találkozott velük. Úgy tűnt, ez így mindenkinek megfelelt.

    – Most, hogy megkaptad, amit akartál, rátérhetünk az üzletre?

    Naomi napi egy érzelgős pillanatnál húzta meg a határt.

    Clara végül elengedte, leült Naomival szemben, és illedelmesen összekulcsolta a kezét az ölében. Valósággal ragyogott az örömtől, miután megkapta a választ.

    – Mivel akarod kezdeni?

    Naomi megnyitotta az egyik gondosan színkódolt táblázatot, amit Clara készített a napi feladatok rendszerezéséhez. Néha jól jött egy megszállott, A típusú buzgómócsing az irodában.

    – A partnerkapcsolati stratégiánkkal?

    Átfutotta a fájlt, majd felolvasta:

    – Szerdán egy női mérnökcsapat érkezik, hogy bemutassák a szextechnológiai prototípusokat.

    Na, ez garantáltan szórakoztató lesz. Az idén a Shameless üzleti modelljében a termékkínálat bővítése volt a fő céljuk. Mostanáig pusztán esztétikai cikkekre korlátozták a termékeiket: bögrékre, matricákra, kitűzőkre, és az alkalmi keresztszemes hímzésekre „Esélyegyenlőséget az orgazmusban!” felirattal. A Shameless márka nagy súllyal bírt, Clara és Naomi pedig minden céges terjeszkedést alapos vizsgálatnak vetett alá.

    Naomi átfutotta a következő tételt.

    – Új előadók felkutatása a hatvanas sorozathoz?

    Az elkövetkező néhány hónap egyik tartalmi célja az volt, hogy különféle videókat készítsenek a későbbi életszakaszok-beli szexuális élvezetről.

    Clara átlapozta a naptárát.

    – A meghallgatások csütörtöktől vasárnapig tartanak. Cassidy vezényli le, de ha be akarsz ugrani, természetesen szívesen látunk.

    Cassidy volt a vezető producerük, és Naomi teljes mértékben megbízott benne. Már azelőtt dolgoztak együtt, hogy Naomi megalapította a Shamelesst, még akkoriban, amikor Cass a garázsában készített erotikus queerfilmeket. Cassidy fontos szerepet játszott abban, hogy a weboldaluk befogadóbbá váljon. Egyben ő volt az idősebb queer személy, aki több mint tíz évvel ezelőtt segített a kis Naominak előbújnia biszexuálisként. Nem is volt kérdés, hogy ő lett az egyik első alkalmazottjuk.

    Naomi bejelölte a dátumokat a saját iCaljében.

    – Rendben.

    Clara elgondolkodva igazgatta Naomi öntapadós céduláit, hogy egyik se álljon csálén.

    – Na és milyen volt a hétfői konferencia?

    Naomi végighúzta a körmét a selyemszoknyája egy szakadásán. Alig merte bevallani Clarának, hogy az elmúlt néhány napban folyton egy dögös rabbin járt az esze, aki olyan ajánlatot tett neki, amit egyszerűen muszáj volt visszautasítania.

    – Jó volt. Tanultam egy új módszert, amellyel optimalizálhatók a feliratok a hallássérült előfizetőknek.

    – Ó, szuper! Szólok a produkciós csapatnak, hogy tartunk erről egy megbeszélést – bólintott Clara, majd várakozóan nézett rá. – És…

    – És mi? – kérdezte Naomi türelmetlenebbül, mint szerette volna.

    – Sikerült kapcsolatokat kiépítened?

    Naomi tudta, hogy elég egyetlen rossz lépés, és hallgathat egy újabb előadást az „üzleti ökoszisztémájuk bővítésének” fontosságáról.

    Az orrát ráncolta.

    – Nem igazán.

    Clara közelebb hajolt.

    – Mit fintorogsz?

    Aligha kérdezhetett vissza.

    – Rám tapadt egy fickó.

    – Bosszantó lehetett, de sajnos ez nem újdonság – jegyezte meg Clara, és a homlokát ráncolta.

    – Nem, nem úgy! Úgy értem, munkát ajánlott nekem. Oktatói állást.

    – Ó! – Clara vonásai kisimultak. – De az jó, nem? Már hónapok óta keresed a lehetőséget, hogy személyesen oktathass.

    – A fickó egy rabbi.

    – Úgy érted, hogy…?

    – A rabbi szónak csak egy definíciója létezik.

    – Ejha! – Clara hátradőlt. – És mit akart, hogy mit oktass?

    – Modern intimitást.

    A férfi még csak el sem pirult, amikor ezt kérte tőle. Minden porcikájában – legalábbis, amit Naomi látott belőle – teljesen őszintének tűnt.

    – Nahát… – Clara oldalra billentette a fejét. – Hiszen ez tökéletes, már ami a tapasztalataidat és az érdeklődési körödet illeti!

    Naomi felvett egy tollat, és szórakozottan forgatni kezdte az ujjai között. Az a tény, hogy Ethan felajánlott neki egy tantermet és egy lehetőséget, hogy eljusson olyan emberekhez, akiknek a leginkább segíteni akart, még nem jelentette azt, hogy keresztül is vihető.

    – Egyáltalán nem tökéletes. Ez szervezett vallás. Tudod, hogy nem szeretem a szervezett dolgokat, a vallás pedig különösen idegesít. Csupa olyan emberről van szó, akik náluk nagyobb és hatalmasabb dolgokban hisznek – fakadt ki, és megborzongott. – Különben is, legyen bármennyire liberális, a judaizmusnak akkor is rengeteg szabálya van, és én mindig elfelejtem őket.

    Volt egy kis különbség a szórakozásból elkövetett szabályszegés és a zavarba ejtő szabályszegés között, és Naomi tapasztalatból már tudta, hogy ez az ajánlat az utóbbihoz vezetne.

    – Egy pillanat… Akkor te…? Ó, istenem… – Clara úgy hunyorított, mintha egy kirakós darabjait próbálná összerakni. – Te zsidó vagy?

    Naomi összefonta a karját.

    – Nem gyakorló zsidó.

    – Hűha. Oké, de zsidóként neveltek?

    – Aligha.

    A szülei épp csak a legszükségesebbre voltak hajlandók. A nagy ünnepeket a diplomaosztásig megünnepelték, ám miután Naomi Los Angelesbe költözött, már csak a jom kippurt tartották meg. Esetleg a rós ha-sánát és a pészahot, ha valaki történetesen meghívta őket.

    Los Angelesben is akadt jó néhány kabbalarajongó, de még akkor is, ha éppen jól jött volna egy felsőbb hatalom közbenjárása, a „pornósztár besétál a zsinagógába” gondolata mindig is inkább egy vicc csattanójának tűnt, mint életszerű helyzetnek.

    – Feltétlenül el kellene vállalnod.

    Clara felállt, hogy alacsony termetével nyomatékosítsa a kijelentését.

    – Nem akarom. Már nem is lehet. Túl késő.

    Ethan Cohen azóta már biztos talált egy kevésbé provokatív oktatót.

    Clara összeszorította az ajkát.

    – Három kifogást mondtál egyetlen lélegzetvétellel. Valamit nem mondasz el nekem.

    – Félek – rebegte Naomi gúnyosan, hazugságnak beállítva az igazságot.

    Nem jött be. Clara odalépett, és nekitámaszkodott Naomi asztalának.

    – Ne is próbálkozz!

    Most, hogy közelebb voltak egymáshoz, Clara halkabban beszélt, de a határozottsága nem rendült meg.

    – Segíteni szeretnél az embereknek, tanítani akarod őket. El kellene vállalnod – mondta, és megütögette az asztalt az öklével. – Amúgy sem hiszem el, hogy félnél egy rabbitól.

    – Nos, jól van! – sóhajtott fel Naomi. Úgyis kicsi volt annak az esélye, hogy beválik ez a kifogás. – Az igazság az, hogy vonzódom ehhez a hülye, megmagyarázhatatlanul szexi rabbihoz, és félek, hogy ha túl sok időt töltök vele, tönkreteszem az életét.

    – Hogy mondtad? – pislogott Clara döbbenten.

    – Fiatal és jóképű, és ha túl sokáig lennék a közelében, letéríteném az igazság útjáról, és akkor aztán végképp egy mocskos közhely válna belőlem.

    Naomi a pályája során tudatosan kerülni próbálta a pornósztárokra aggatott társadalmi sztereotípiákat. A legkevésbé sem volt ínyére a gondolat, hogy hagyja, hogy egy férfi bemocskolja az életművét.

    Clara összevont szemöldökkel bámult fel a mennyezetre.

    – Most már teljesen össze vagyok zavarodva. Végül is rád hajtott a fickó?

    Naomi felhördült.

    – Dehogy! Persze hogy nem.

    Annak a rabbinak még a szakálla is feddhetetlen volt.

    – Mégis rossz kisugárzása volt?

    Naomi lesöpörte a port a billentyűzetéről.

    – A kisugárzása is rendben volt. Sőt, egyenesen egészségesnek is mondhatnánk.

    – Jelezte bármilyen módon, hogy vonzódik hozzád?

    Naomi megvonta a vállát.

    – A legtöbb ember vonzódik hozzám.

    – Ez igaz – mondta Clara, és elgondolkodva dobolt a lábával a padlón. – De ez akkor sem olyan, mint a keresztény papoknál, nem? A rabbiknak nincs megtiltva a szex, ugye?

    – Nem, a rabbik határozottan kufircolhatnak. De tiszteletre méltónak kell maradniuk, ami, ugyebár, nehéz lenne az én hírhedtségem mellett.

    – Akkor ez már az ő gondja. Ez a férfi nyilván elég biztos volt a vallási meggyőződésében ahhoz, hogy elkötelezze magát az életre szóló hit mellett. Szerintem képes ellenállni egy kis spontán vágyakozásnak, amit kiválthatsz belőle, és a szakmai erényeidre koncentrálni.

    – De én nem akarom, hogy ellenálljon nekem! – duzzogott Naomi, és lebiggyesztette az ajkát. – Nem szeretem, ha ellenállnak nekem.

    – Felnőtt nő vagy. Azt viszel ágyba, akit csak akarsz. – Clara hangszíne megváltozott; Naomi a mindennapos értekezletekről már jól ismerte ezt a hangot: szigorú volt, de kedves. – Ne használd pajzsként a szexet, hogy távol tartsd vele az embereket. Ez volt az álmod. Nincs több kifogás.

    Mikor billent ki ennyire az univerzum egyensúlya? Kettejük közül Naomi volt az agresszívabb. Az elmúlt években túl sok hatalommal ruházta fel Clarát. A régi Clara, aki frissen érkezett a connecticuti Greenwichből, soha nem mondta volna meg Naominak, hogy mit tegyen.

    – Rendben. Jól van.

    Egyedül megrendült önérzete tartotta vissza a duzzogástól.

    A társa elmosolyodott.

    – De nem azért, mert te mondtad, hanem mert úgyis öregszem és kezdek unalmassá válni, és ha nem kavarok egy új botrányt, hogy magamra vonjam a közfigyelmet, odalesz a rossz hírem.

    – Azért ne légy magaddal olyan szigorú – legyintett Clara. – Te annál jobbat érdemelsz. Az összegyűjtött kalandjaidból kijönne minimum egy kemény kötésű memoár, ami a New York Times bestsellerlistájára kívánkozna.

    Naomi úgy tett, mintha a székét állítgatná, hogy Clara ne vegye észre, hogy mosolyog.

    – Tudod, ma reggel igazán rámenős voltál.

    – Igen, nos… – Clara a füle mögé simította a haját – …egy ijesztő, vörös hajú nőszemély a munkahelyemen folyton azt mondja, hogy én egy kőkemény vállalati maca vagyok, és jobb, ha úgy is viselkedem.

    – Egy szörnyet teremtettem.

    Naomi rácsapott Clara csípőjére egy iratmappával, hogy elhessegesse az asztaláról.

    Clara azonban egyáltalán nem sietett, ráérősen sétált az ajtó felé.

    – Szóval, felhívod és megmondod neki, hogy mégis elfogadod az ajánlatát?

    Naomi kicsit erősebben kattintott az egérrel, mint kellett volna.

    – Nincs meg a száma.

    Ott helyben összegyűrte a névjegykártyáját.

    – Hahó! A pasi egy Los Angeles-i rabbi. A nevét már tudod. Keress rá a Google-on.

    – Ja, igaz is. – Naomi a szemét forgatta. – Mert neked aztán tényleg bejött, amikor rákerestél egy dögös idegenre a Google-on.

    Clara ábrándos pillantást vetett az eljegyzési gyűrűjére.

    – Tudod mit, nekem tényleg bejött.

    


Tartalom



  Első fejezet



  Második fejezet



  Harmadik fejezet



  Negyedik fejezet



  Ötödik fejezet



  Hatodik fejezet



  Hetedik fejezet



  Nyolcadik fejezet



  Kilencedik fejezet



  Tizedik fejezet



  Tizenegyedik fejezet



  Tizenkettedik fejezet



  Tizenharmadik fejezet



  Tizennegyedik fejezet



  Tizenötödik fejezet



  Tizenhatodik fejezet



  Tizenhetedik fejezet



  Tizennyolcadik fejezet



  Tizenkilencedik fejezet



  Huszadik fejezet



  Huszonegyedik fejezet



  Huszonkettedik fejezet



  Huszonharmadik fejezet



  Huszonnegyedik fejezet



  Huszonötödik fejezet



  Huszonhatodik fejezet



  Huszonhetedik fejezet



  Huszonnyolcadik fejezet



  Huszonkilencedik fejezet



  Harmincadik fejezet



  Harmincegyedik fejezet



  Harminckettedik fejezet



  Harmincharmadik fejezet



  Harmincnegyedik fejezet



  Harmincötödik fejezet



  Harminchatodik fejezet



  Harminchetedik fejezet



  Köszönetnyilvánítás



  Olvasási útmutató



  
    Next21 Kiadó Kft., Budapest


    Felelős kiadó Bárdos András és Rényi Ádám


    Kiadványfelelős Udvardi Annamária


    Szerkesztette Takács Andrea


    Előkészítés Takács Andrea


    Korrektúra Bérci Ágnes


    Tervezőgrafika, tördelés Váraljai Nóra


    Elektronikus változat Rozbora Bence


    Felhasznált betűtípusok


    Baskervville – SIL Open Font License


Caveat – SIL Open Font License


    EB Garamond – SIL Open Font License


    Noto Emoji – SIL Open Font License


    Spectral SC – SIL Open Font License


    Teachers – SIL Open Font License

  











OEBPS/Images/cover00036.jpeg
e faican 3sx;nte, e é;&i.mela." i

1"% Ent@rtainment Weekly

3¥%¢

NEXTGENERATION

°  YRosi¢ Danan

s Alakétirs USA Today bestseller sz¢rzéje
T '3”7

o





OEBPS/Images/image00038.jpeg
NEXT

»%¢





OEBPS/Images/image00037.jpeg
erdels
S%QELEM

Rosie Danan









